เชื่อกองทุนภัยพิบัติลดแรงกดดันเบี้ยแพง
โวยค่าเบี้ยน้ำท่วมยังแพง จี้ตั้งกองทุนภัยพิบัติช่วยแก้ปัญหา
3 ก.พ. 2555

โวยค่าเบี้ยน้ำท่วมยังแพง จี้ตั้งกองทุนภัยพิบัติช่วยแก้ปัญหา
นายก่อแก้ว พิกุลทอง สมาชิกสภาผู้แทนราษฎร แบบบัญชีรายชื่อ พรรคเพื่อไทย อภิปรายในสภาว่า ขณะนี้ได้รับการร้องเรียนจากผู้ประกอบการเอกชนและประชาชนว่า บริษัทเอกชนได้มีการปรับขึ้นค่าเบี้ยประกันภัยน้ำท่วมและภัยธรรมชาติสูงถึง 8% 10% และ 12% ซึ่งเป็นอัตราที่สูงมาก ดังนั้นรัฐบาลควรเร่งจัดตั้งกองทุนส่งเสริมประกันภัยพิบัติให้เกิดขึ้นโดยเร็ว เพื่อจะลดความเสี่ยงภัยส่วนนี้
ด้านแหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า เรื่องการคิดอัตราเบี้ยประกันภัยธรรมชาตินั้น คงไม่เหมือนเดิมที่คิดค่าเบี้ยเท่ากันทุกพื้นที่อีกต่อไป แต่จะใช้รูปแบบการคิดค่าเบี้ยใหม่สูงหรือต่ำตามแต่ละพื้นที่ที่อยู่อาศัยหรือที่ตั้งโรงงาน ซึ่งหากพื้นที่ไหนมีความเสี่ยงภัยสูงก็จำเป็นต้องคิดค่าเบี้ยสูงตามไปด้วย แต่คงต้องมีการหารือกับบริษัทประกัน เพื่อให้เกิดผลกระทบต่อผู้ทำประกันน้อยที่สุด
นายจีรพันธ์ อัศวะธนกุล นายกสมาคมประกันวินาศภัย กล่าวว่า การที่บริษัทประกันยังคิดค่าเบี้ยสูงกับลูกค้าสูง ก็ยังเป็นผลมาจากความตระหนกของบริษัทรับประกันภัยต่อต่างชาติที่ยังกังวลเกี่ยวกับการแก้ไขปัญหาน้ำท่วมของไทยอยู่ ซึ่งหากมีความชัดเจนในการแก้ไขปัญหาแล้ว อัตราเบี้ยก็คงปรับตัวเข้าสู่ภาวะปกติ
อย่างไรก็ตาม ขณะนี้ทาง คปภ.และหน่วยงานที่เกี่ยวข้องได้มีการตั้งคณะทำงานขึ้นมา เพื่อศึกษาถึงความเสี่ยงภัยที่จะเกิดเหตุน้ำท่วมในแต่ละพื้นที่โดยเฉพาะแล้ว ซึ่งจะใช้เป็นข้อมูลในการกำหนดค่าเบี้ยตามความเสี่ยงต่อไป เช่น โรงงานหรือบ้านที่ตั้งอยู่ในรหัสไปรษณีย์นี้ อาจเสียค่าเบี้ยในอัตราที่สูงกว่าปกติ เนื่องจากอยู่ในพื้นที่น้ำหลากมีความเสี่ยงสูง ซึ่งผลการศึกษามีความคืบหน้าไปแล้วประมาณ 2030%
นอกจากนี้ สมาคมยังอยู่ระหว่างรอการจัดตั้งของคณะกรรมการบริหารกองทุนส่งเสริมการประกันภัยพิบัติ เพื่อจะได้หารือให้ชัดเจนทั้งเรื่องเกี่ยวกับความเสี่ยงภัยที่จะให้บริษัทประกันรับไว้เองจะมีสัดส่วนเท่าใด เพราะตาม พ.ร.ก.การจัดตั้งกองทุนฯ ได้ให้อำนาจคณะกรรมการฯ เป็นผู้ดำเนินงาน